|  |  |  |
| --- | --- | --- |
| Bosna i HercegovinaFederacija Bosne i Hercegovine**HERCEGOVAČKO-NERETVANSKI KANTON****Uprava za prognanike i izbjeglice** | **M O S T A R** | Bosna i HercegovinaFederacija Bosne i Hercegovine**HERCEGOVAČKO-NERETVANSKA ŽUPANIJA** **Uprava za prognanike i izbjeglice** |

### JAVNI POZIV

raseljenim osobama i povratnicima

za podnošenje zahtjeva za dodjelu donacija u građevinskom materijalu

 (“Male donacije”)

Na osnovu Odluke o načinu utroška novčanih sredstava i utvrđivanju kriterija, uslova i načina raspodjele sredstava utvrđenih Budžetom HNK za 2024. godinu za Upravu za prognanike i izbjeglice sa pozicije „Pomoć raseljenim osobama i povratnicima „Anex 7““ za 2024. godinu u Hercegovačko-neretvanskom kantonu, a u skladu sa budžetskim sredstvima namijenjenim za podršku povratka u iznosu do 300.000,00 KM na području HNK, Uprava za prognanike i izbjeglice raspisuje proceduru za podnošenje zahtjeva i odabira korisnika za dodjelu donacija u građevinskom materijalu.

I

Izbor korisnika odnosi se na dodjelu donacija u građevinskom materijalu sa maksimalnim iznosom do 5.000,00 KM, čijom bi se ugradnjom stekli minimalni uslovi za stanovanje, a u skladu sa utvrđenim standardima.

II

Rok za podnošenje zahtjeva je 30 dana od dana objavljivanja Javnog poziva u dnevnoj štampi.

III

Zahtjevi se podnose u sjedište Uprave, ili preporučeno putem pošte na adresu Uprava za prognanike i izbjeglice HNK, ul. Stjepana Radića br.3, Mostar. U zahtjevu obavezno navesti broj kontakt telefona.

IV

Kandidati koji podnose zahtjev za dodjelu donacije obavezni su uz zahtjev priložiti dokumentaciju iz općih kriterija propisanih Zakonom o raseljenim osobama i povratnicima u FBiH i izbjeglicama iz BiH. Opći kriteriji su eliminatorni i obavezujući za sve korisnike.

Opći kriteriji za utvrđivanje potencijalnih korisnika prava pomoći u rekonstrukciji stambenih jedinica su:

1. da je raseljena osoba ili povratnik (rješenje o statusu raseljene osobe, uvjerenje o statusu povratnika izdat od nadležne općinske službe);
2. da je raseljena osoba iskazala namjeru za povratkom (ovjerena izjava ili prijava o dobrovoljnom povratku);
3. da je utvrđen status vlasništva ili stanarsko pravo nad stambenom jedinicom koja je predmet rekonstrukcije (ZK ili posjedovni list, ne stariji od 6 mjeseci);
4. da je na dan 30.04.1991.godine imao prebivalište u stambenoj jedinici koja je predmet rekonstrukcije (uvjerenje iz MUP-a);
5. da se stambena jedinica koja je predmet rekonstrukcije smatra neuslovnom za stanovanje, u skladu sa odgovarajućim standardima o minimumu stambenih uslova (uvjerenje nadležne općinske službe);
6. da on i članovi njegovog domaćinstva iz 1991. godine nemaju na teritoriji BiH drugu stambenu jedinicu koja se smatra uslovnom za stanovanje, u skladu sa odgovarajućim standardima o minimumu stambenih uslova (ovjerena izjava);
7. da nije primio pomoć u rekonstrukciji, dovoljnu da zadovolji odgovarajuće standarde o minimumu stambenih uslova (ovjerena izjava).

Pored navedenog, također je potrebno dostaviti kućnu listu, kopije ličnih karata i CIPS izvode o prebivalištu za sve punoljetne članove , te rodne listove za maloljetne članove domaćinstva.

**Posebni kriteriji za dodjelu donacija su:**

**a) Podnosilac zahtjeva se vratio na svoje prijeratno mjesto prebivališta i živi u uslovima koji su ispod utvrđenog stambenog minimuma. (potvrda nadležnog organa općine/grada)**

**b) Podnosilac zahtjeva ili član njegove porodice pripada određenim skupinama kao što su:**

**-socijalne kategorije (svoj status dokazuju relevantnim dokazima i to: posljednji ček od penzije, dokaz da se radi o korisniku socijalnih davanja od nadležnog centra za socijalni rad ili nadležne općinske službe za socijalnu i dječju zaštitu**

**c) Podnosilac zahtjeva se nalazi u kolektivnim oblicima zbrinjavanja (tranzitno-prihvatni i kolektivni centri), alternativnom smještaju ili zadovoljava uslove i ima/ostvaruje pravo na alternativni smještaj (potvrda nadležnog organa)**

**d) Broj i starosna dob članova domaćinstva koji su se prijavili ili ostvarili povratak na svoje prijeratno prebivalište (kućna lista ovjerena od strane nadležnog općinskog/gradskog organa, rodni listovi za maloljetne članove domaćinstva i ovjerene kopije ličnih karata za punoljetne članove domaćinstva)**

Obrazac zahtjeva se može preuzeti na web stranici Vlade HNK ([www.vlada-hnz-k.ba](http://www.vlada-hnz-k.ba)) ili u nadležnim općinskim / gradskim službama za pitanja raseljenih osoba, povratnika i izbjeglica.

V

Komisija, koju će imenovati direktor Uprave, izvršit će odabir korisnika koji ispunjavaju opće kriterije, te na osnovu posebnih kriterija i uvida stanja stambenih jedinica na terenu sačiniti listu korisnika donacija.

Komisija zadržava pravo provjere tačnosti podataka iz prijave na javni poziv.

 VI

Na osnovu predložene liste korisnika Vlada HNK će donijeti odluku o dodjeli donacija.

Rezultati odabira korisnika bit će objavljeni na oglasnoj ploči Uprave.

Zahtjevi kandidata, koji su dobili donaciju proteklih godina od strane ove Uprave, neće biti razmatrani.

**Broj: 01-32-183/24**

**Mostar: 07.06.2024. godine**

 **Direktor**

 **Inel Šejtanić**